August 2019

Foreldrerådets arbeidsutvalg (FAU)

HÅNDBOK FOR FORELDREKONTAKTER

på Lura skole



Innhold

Lura skole – August 2019 ...................................................................................................................... 1

1. BAKGRUNN ....................................................................................................................................... 3

2. HENSIKT ............................................................................................................................................. 3

3. YTTERLIGERE INFORMASJON ............................................................................................................. 3

4. LOVER ................................................................................................................................................. 4

5. FORELDREKONTAKTENS OPPGAVER .................................................................................................. 4

6. FAU - HENSIKT OG SAMMENSETNING ............................................................................................... 6

6. 1. FAU - SAMMENSETNING ............................................................................................................. 6

7. FAUS OPPGAVER VED LURA SKOLE .................................................................................................... 8

1. BAKGRUNN

Et godt samarbeid mellom hjem og skole er nødvendig for å sikre våre barn en god skolegang. Et godt samarbeid krever innsats fra lærerne og fra foresatte, og samarbeidet må foregå både på skolenivå, trinnivå og elevnivå.

Foresattes engasjement på flere nivå er en forutsetning også for et godt skolemiljø.

De ansatte ved Lura skole ønsker å bidra til et godt samarbeide mellom hjem og skolen. Skolen og FAU har i utgangspunktet samme oppfatning av hva som skal til for å oppnå et fruktbart samarbeid.

*Denne håndboken fokuserer på foresattes muligheter til å påvirke skolens innhold gjennom samarbeid på skole- og trinn nivå.*

* Skolenivå: Foresatte ved foreldrekontaktene bidrar gjennom foreldrerådets arbeidsutvalg (FAU) og samarbeidsutvalget (SU) ved skolen.
* Trinnivå: Foresatte ved foreldrekontaktene er kontaktledd mellom foreldre og kontaktlærere på hvert trinn, samt er et bindeledd til FAU.

2. HENSIKT

Det har vist seg at foresatte opplever usikkerhet knyttet til hvilke oppgaver og plikter man tar på seg som foreldrekontakt. FAU er i noen tilfeller er mindre synlig, og mange lurer derfor på hva FAU holder på med.

Hensikten med denne håndboken er å:

- Informere foreldrekontaktene om oppgaver og forventninger til rollen som foreldrekontakt.

- Informere om oppgavene til Foreldrerådets Arbeidsutvalg (FAU).

- Bidra til erfaringsoverføring og sikre kontinuitet med hensyn til arbeidet i FAU.

FAU håper at du etter å ha lest håndboken vil se hva vervet som foreldrekontakt innebærer, og at du kan ha mange positive erfaringer med et slikt verv. Du får bl.a. anledning til å bli kjent med en større foreldregruppe, du får anledning til å bli bedre kjent med lærerne til dine barn og du får større innsikt i hvordan skolen drives.

Det informeres om håndboken til alle foresatte til elever som skal begynne i 1.trinn på 1.trinns informasjonsmøte om våren. Det informeres også om håndboken til alle foreldrekontakter på et fellesmøte, kick off for foreldrekontakter, med FAU like etter skolestart.

Håndboken kan også lastes ned på skolens hjemmeside, og de som ønsker det kan få den i papirform.

3. YTTERLIGERE INFORMASJON

Informasjon om Lura skole kan finnes på skolens hjemmeside www.minskole.no/lura. Der kan du bl.a. finne virksomhetsplaner, oppdaterte nyheter, rutiner og retningslinjer samt kontaktinformasjon.

Foreldreutvalget for grunnskolen har mye informasjon på internett, se www.fug.no. De gir også ut bladet Foreldrekontakten som man kan abonnere på, og de selger materiell og brosjyrer.

Utdanningsdirektoratet har også mye nyttig informasjon på sine sider, www.udir.no

4. LOVER

Opplæringsloven slår fast at det skal være et foreldreråd ved hver skole.

*Alle foreldre som har barn i skolen er medlemmer av foreldrerådet.*

Foreldrerådet velger et arbeidsutvalg etter valgordning vedtatt av det enkelte foreldreråd. Ved Lura skole har alle trinn og SFO en representant med møte- og stemmerett i foreldrerådets arbeidsutvalg (FAU). FAU anbefaler også å velge en vara fra hvert trinn. Vara kan møte fast og/ eller i fravær av FAU-representant.

FAU velger to representanter til samarbeidsutvalget (SU) ved Lura skole (se kap. 8 i Opplæringsloven).

5. FORELDREKONTAKTENS OPPGAVER

Foreldrekontaktene er kanskje de viktigste foreldrerepresentantene i skolen. De arbeider på trinnnivå, der samarbeidet mellom hjem og skole skapes. Foreldrekontaktene velges for hele trinnet, med to foreldrekontakter pr. klasse, men slik at en sikrer at alle rommene på trinnet er representert.

Foreldrekontaktene har taushetsplikt.

Typiske oppgaver for foreldrekontaktene ved Lura skole er:

* Være bindeledd mellom foreldre og lærere for trinnet. Foreldrekontakter og lærere har sammen et spesielt ansvar for å utvikle et positivt miljø.
* Være talerør for foresatte for saker av generell karakter og ta opp disse med kontaktlærer. Foreldrekontaktene skal ikke involveres i spørsmål som gjelder enkeltelever.
* Sammen med FAU-representant sørge for at nye foreldrekontakter og vara blir valgt på foreldremøte om våren. Det har vært praksis at den som var vara foregående år blir foreldrekontakt og at ny vara velges. Siden det typisk velges to foreldrekontakter til hver klasse er det anbefalt at vara involveres i gjennomføring av arrangementer på lik linje med foreldrekontakt.
* Sammen med FAU sørge for at det hvert år velges representanter til å være med i FAU-styret.
* Ta saker videre til FAU hvis det er generelt og av interesse for flere trinn eller hele skolen.
* Hjelpe FAU representant hvis det trengs med planlegging og gjennomføring av foreldremøter om våren.
* Bidra til å utvikle et positivt og godt trinnmiljø ved å organisere noen arrangement i løpet av et skoleåret.
* I felleskap med trinnets FAU representant skal foreldrekontaktene sette opp en sosial aktivitetsplan. Dette gjøres på fellesmøte, kick off, for foreldrekontakter/FAU i september.
* Ved behov, ha ett eller flere møter med de andre foreldrekontaktene på trinnet i løpet av skoleåret.
* Forvalte trinnets klassekasse. Trinnkassen er et frivillig bidrag fra foresatte som skal komme hele trinnet til gode.
* Ta ansvar for, men fremfor alt delegere og involvere flere foreldre i saker/oppgaver som blir tildelt trinnet fra FAU.

FAU har tilrettelagt for det meste av disse oppgavene i form av skjemaer og annen informasjon som kan hentes på skolens internettsider: www.minskole.no/lura under fanen FAU.

6. FAU - HENSIKT OG SAMMENSETNING

Foresatte har hovedansvaret for oppdragelsen av sine egne barn og har derfor rett til medvirkning i skolen. FAU skal bidra til å sikre reell medvirkning fra foreldre og ha medansvar for at elevenes læringsmiljø er trygt og godt.

Hensikten med FAU er å:

 fremme fellesinteressene til foresatte i skolen

 medvirke til at foresatte tar aktivt del i arbeidet for å skape et godt skolemiljø

 bidra til et godt samarbeid mellom hjem og skole

 legge til rette for positiv utvikling hos elevene

 skape kontakt mellom skolen og nærmiljøet

FAU kan ha ulike oppgaver og saker. Ved Lura skole har FAU bl.a. som et særlig mål å fokusere på godt sosialt miljø og sosiale tiltak for elevene, blant annet ved å følge opp foreldrenes fellesskapsplan.

Sammen med ledelsen ved skolen arrangerer FAU bl.a. et introduksjonsmøte for foresatte til kommende 1. trinns elever.

Det arrangeres bl.a. refleksdemonstrasjon for 1. trinn, karneval for 1. og 2. trinn (FAU), karneval, diskotek og andre aktiviteter for alle trinn. I tillegg arrangeres en eller flere foredragskvelder for alle foresatte.

Som FAU medlem får du blant annet:

 anledning til å bli godt kjent med skolens virksomhet, skolens ledelse og andre foreldre,

 mulighet til å bidra til en bedre skolehverdag for elevene og en positiv utvikling av skolen.

6. 1. FAU - SAMMENSETNING

FAU består av en foreldrerepresentant fra hvert trinn og en foreldrerepresentant fra SFO ved skolen, samt at administrasjonen ved skolen er representert på alle møtene for å sikre gjensidig informasjonsutveksling.

FAU-representanter har taushetsplikt.

Det velges følgende representanter til FAU fra foreldrekontaktene:

Trinn 1: En foreldrerepresentant for en toårsperiode på informasjonsmøtet om våren.

Trinn 3 og 5: En foreldrerepresentant fra hvert trinn for en toårsperiode før sommerferien. Dette besørges av avtroppende FAU representant for trinnet.

Trinn 7: En foreldrerepresentant for ett år før sommerferien. Dette besørges av foreldrekontakt og avtroppende FAU representant for trinnet.

SFO: En representant for ett år.

FAU velger vanligvis et styre på første møte etter skolestart:

Leder: Hovedansvar for FAU arbeidet, delegere oppgaver til andre i styret, samt til foreldrekontaktene, leder/ medlem av SU, hovedkontakt mot skolens ledelse,

kontakt mot andre organisasjoner i nærmiljøet.

Oppdatere FAU håndboken og sørge for at tidligere FAU arbeid blir arkivert.

Nestleder: Fungere som leder i leders fravær, og ellers assistere leder. Medlem av SU og skolens representant til KFU (Kommunalt foreldreutvalg)

Kasserer: Ansvarlig for FAUs økonomi, kasse og ansvarlig for, eventuelt delegere, innkjøp til arrangementer o.l.

Sekretær: Innkalle til møte i samarbeid med leder, møtereferent, lage invitasjoner til ev. arrangement. Løpende legge saker og referat på skolens intranett/ FAU-siden.

Styremedlem: Assistere og overta oppgaver ved forfall fra nestleder/kasserer eller sekretær, og ta ansvar for tildelt verv.

FAU møtes hver første mandag i måneden. Møtene holdes på skolen på kveldstid og varer 1-2 timer.

7. FAUS OPPGAVER VED LURA SKOLE

|  |  |  |
| --- | --- | --- |
| MÅNED | OPPGAVE | KOMMENTAR |
| Juni - August | Lage nye lister av kommende års FAU og foreldrekontakter | FAU-leder |
| August | Oppdatere FAU sine sider på minskole. |  |
| August | Valg og konstituering av årets FAU | Dato for skoleårets første FAU møte settes før sommeren |
| August | Kick-off for foreldrekontakter | Dato for kick-off settes før sommeren. FAU-leder kaller inn alle foredrekontakter til møtet juli/august |
| November | Organisere refleksdemonstrasjon for 1. trinn | Foreldrekontakt sender invitasjon til trinnet, gir tilbakemelding av antall barn til FAU som melder på demo. |
| November | Elevsamfunn for 5., 6., og 7. trinn | Foreldrekontakter skaffer vakter, fortrinnsvis 4 fra 7. trinn, 1 fra 6 trinn og 1 fra 5 trinn. FAU 5-7 organiserer innkjøp og hjelper der det behøves. Dato settes av elevrådet |
| Desember | Felles juleavslutning/utekino |  |
| Februar | Organisere karneval for 1. og 2. trinn | Foreldrekontakt skaffer vakter, FAU organiserer karnevalet. |
| Mars | Elevsamfunn for 5., 6. og 7. trinn | Foreldrekontakter skaffer vakter, fortrinnsvis 4 fra 7. trinn, 1 fra 6 trinn og 1 fra 5 trinn. FAU 5-7 organiserer innkjøp og hjelper der det behøves. Dato settes av elevrådet |
| Mars | Felles foreldremøte med foredrag | Planlegges i samarbeid med skolens ansatte fra høsten |
| Mai | Organisere vakter til 17. mai | Foreldrekontakter skaffer vakter, FAU organiserer lister og stiller på 17. mai |
| Juni | Felles sommeravslutning/skolegårdsfest | FAU samarbeider med skole og egen festkomite. Planlegges fra høsten. |
| Juni | Tilrettelegging for 7. trinns avslutningsfest | FAU 6. og 7. trinn samarbeider med skole og foreldrekontakt 6. og 7. ang planlegging, innkjøp og gjennomføring av festen. |

FAU vurderer også tilskudd til Trivselsprogrammet ved skolen, samt årlige 1 000 kroner til uteleker for 1. trinn.